Нисә быуат буйы кешегә хеҙмәт иткән кейеҙгә XX быуат аҙағында урын табылманы. Ул аҫалы балаҫтар, тула ойоҡтар, уҡалы еләндәр, ғөмүмән, милли кейемдәр менән бергә юҡҡа сыҡты. Яһалма материалдарға, модаға ҡаршы тора алманы. Кейеҙҙе хәҙер хатта ауыл өйҙәрендә лә табып булмай. Ҡасандыр кейеҙҙе эш итеп көн күргән халыҡтар уның ниндәйерәк икәнен дә онотоп бара. Ләкин шуныһы ғәжәп: кейеҙ менән осрашыу, уның йылылығын, наҙын тойоу, күптәнге танышты күргән кеүек, беҙҙә ниндәйҙер эске тойғолар уята. Беҙ — бөгөнгө цивилизация кешеләре — ошо боронғо һәм мәңгелек мөғжизәгә сикһеҙ ышаныс менән ҡарайбыҙ, уның кеше ҡулы ижад иткән бик кәрәкле һәм файҙалы нәмә икәнен аңлайбыҙ. Тик тәғәйенләнешенә, биҙәлешенә иғтибар итмәйбеҙ. Әммә кейеҙ менән яҡындан таныш кеше унан да уңайлы урын-ер ҡаралдыһын тапмай.